**Ateliere pentru copiii pe teme ecologice, la Muzeul de Istorie Naturală din Sibiu**

Asociația „Joaca de-a ecologia” îi invită pe copii la atelierele pe teme ecologice „SOS animalele”, organizate în perioada noiembrie 2016 – aprilie 2017, la Muzeul de Istorie Naturală din Sibiu.

Copiii vor afla despre animalele aflate în pericol din diferite zone, cauzele acestui fenomen, acțiunile ce pot fi întreprinse pentru a le salva, iar la final își vor folosi imaginația pentru a realiza animale prin diverse activități creative.

Atelierele vor avea loc în fiecare lună, în perioada noiembrie 2016 – aprilie 2017, astfel: „SOS animalele pădurii” pe 12 noiembrie 2016, „SOS animalele polare” pe 10 decembrie 2016, „SOS păsările”pe 21 ianuarie 2017, „SOS coralii” pe 11 februarie 2017, „SOS animalele deltei” pe 11 martie 2017 și „SOS animalele Australiei” pe 8 aprilie 2017.

Evenimentele se adresează copiilor cu vârsta cuprinsă între 3 și 6 ani, dar asociația încurajează implicarea tinerilor de orice vârstă, în funcție de interesul acestora pentru temele și activitățile propuse.

Participarea la ateliere se face pe bază de înscriere. Costul unui atelier este de aproximativ 25 de lei și include biletul de intrare în muzeu pentru un copil și un adult. Activitățile vor fi anunțate pe pagina de Facebook a Asociației „Joaca de-a ecologia”, locurile fiind limitate.

Asociația „Joaca de-a ecologia” a fost înființată la Sibiu și urmărește educarea copiilor în vederea protejării mediului, prin inițiative variate.

###

**Persoană de contact**

Raluca Faloba

Președinte „Joaca de-a ecologia”

0742.461.026

<https://www.facebook.com/joacadeaecologia/?ref=bookmarks>